“Meithrin parch ar y ddwy ochr” – pecyn cymorth hyrwyddo ymddygiadau cadarnhaol mewn ysgolion uwchradd

Nod y pecyn cymorth hwn yw rhannu syniadau a chynnig cwestiynau a all gynorthwyo ysgolion ar eu taith i hybu ymddygiadau cadarnhaol.

Delwedd sy'n dangos tair cam o reoli ymddygiad mewn ysgolion, wedi'u cynrychioli fel colofnau fertigol siâp saeth wedi'u labelu "Datblygu," "Sefydlu," a "Gwreiddio":
1. Datblygu: 
Bod ag ymagwedd gyfarwyddiadol, o’r brig i lawr tuag at ddelio â phryderon yn ymwneud â rheoli ymddygiad a mynd i’r afael â nhw. 


Sefydlu strwythurau arweinyddiaeth clir sydd â rolau a chyfrifoldebau ar gyfer ymddygiad a disgwyliadau clir ar gyfer yr holl staff. 
2. Sefydlu:
Dechrau datblygu ymagwedd fwy cydweithredol tuag at reoli ymddygiad.
3. Gwreiddio:
Ymagwedd gydweithredol, agored a chynhwysol wedi’i sefydlu’n gadarn sydd wedi’i seilio ar ddisgwyliadau uchel ac yn cynnwys lefel uchel o gysondeb ym mhob agwedd ar waith yr ysgol.

Mae staff wedi’u grymuso i reoli ymddygiad yn effeithiol yn eu dosbarthiadau eu hunain. 

Mae staff yn teimlo y cânt eu cefnogi’n dda gan systemau ysgol gyfan hynod effeithiol.

Mae disgyblion yn glir ynghylch disgwyliadau yn ymwneud ag ymddygiad ac yn dangos ymddygiad ac agweddau cadarnhaol at ddysgu.

Mae rhieni a gofalwyr yn glir ynghylch disgwyliadau yn ymwneud ag ymddygiad ac yn cefnogi’r ysgol trwy weithio ar y cyd i wella ymddygiad disgyblion. 


## Proesesau hunanwerthuso sy’n arwain at wella ymddygiad

|  |  |  |  |
| --- | --- | --- | --- |
| Datblygu | Sefydlu | Gwreiddio | Cipluniau |
| Cynnwys ffocws ar ymgysylltiad ac ymddygiad disgyblion mewn prosesau hunanwerthuso, yn seiliedig ar dystiolaeth fel dadansoddi data ac arsylwi gwersi gan uwch arweinwyr.  Datblygu prosesau i gasglu barn staff a disgyblion er mwyn deall eu pryderon ynghylch ymddygiad.  Dadansoddi data ar ymddygiad.  Cynnwys ymddygiad mewn cynlluniau ysgol gyfan a chynlluniau bugeiliol priodol (gan gynnwys dysgu proffesiynol). | Datblygu arsylwi gwersi a theithiau dysgu gan uwch arweinwyr ymhellach trwy gynnwys arweinwyr canol mewn gweithgareddau.  Adolygu effaith y strategaethau a gyflwynwyd ar addysgu, dysgu ac ymddygiad.  Gwerthuso’r hyn sy’n gweithio’n dda a’r hyn y mae angen ei newid.  Staff i rannu enghreifftiau o arfer dda.  Ailadrodd unrhyw weithgareddau casglu tystiolaeth uniongyrchol perthnasol.  Diwygio’r blaenoriaethau a’r cynlluniau gwella, yn ôl yr angen. | Mae’r holl staff yn rhan o weithgareddau hunanwerthuso. Er enghraifft, trwy arsylwi gan gymheiriaid. Mae ffocws clir ar yr effaith y mae strategaethau’n ei chael ar ddeilliannau disgyblion.  Caiff data perthnasol ei ddadansoddi’n gyson a’i ddefnyddio i nodi meysydd i’w datblygu.  Caiff arfer effeithiol ei rhannu gan yr holl staff mewn fforymau gwahanol (ysgol gyfan / adrannau).  Caiff cynllunio gwelliant ei adolygu a’i ddiwygio’n rheolaidd i adlewyrchu unrhyw newidiadau.  Mae gan ddisgyblion rôl sylweddol mewn gwella’r ysgol. | [**Ysgol Uwchradd Gymunedol Gorllewin Caerdydd**](https://youtu.be/-03AkF3w-u8?si=ZPNCsQuOGD7H_H4T)  [**Ysgol Pontarddulais**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=24)  [**Ysgol Bryn Tawe**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=25) |

### Cwestiynau i’w hystyried

#### Ymgysylltiad ac ymddygiad disgyblion

* Pa mor effeithiol y mae disgyblion yn ymgysylltu â’u dysgu ar draws pynciau a grwpiau blwyddyn gwahanol?
* Beth yw’r tueddiadau allweddol mewn ymddygiad disgyblion (cadarnhaol a negyddol) a pha batrymau sy’n dod i’r amlwg o ddata ymddygiad?
* A oes unrhyw wahaniaethau o ran ymgysylltu neu ymddygiad yn ôl grŵp blwyddyn, pwnc neu nodweddion (ADY, PYaDd, bechgyn, merched)? Beth allai fod yn achosi hyn?
* Sut caiff arsylwi gwersi a theithiau dysgu eu defnyddio i fonitro ymgysylltiad ac ymddygiad?

#### Tystiolaeth a dadansoddi data

* Beth mae ein data cyfredol ar ymgysylltiad ac ymddygiad yn ei ddweud wrthym?
* Pa mor aml a gaiff data ymddygiad ei ddadansoddi a’i drafod ar lefel uwch arweinwyr / arweinwyr canol?
* Pa offer neu systemau sydd ar waith i sicrhau bod data’n gywir ac yn amserol?
* Sut caiff data ei ddefnyddio i lywio penderfyniadau am strategaethau addysgu, cymorth bugeiliol neu ddylunio’r cwricwlwm?

#### Llais staff a’r disgybl

* Pa brosesau sydd ar waith i gasglu barn staff a disgyblion ynghylch ymddygiad ac ymgysylltiad?
* Sut y gweithredir ar adborth gan staff a disgyblion mewn ffordd ystyrlon?
* A yw staff yn teimlo eu bod yn cael eu cefnogi i reoli ymddygiad? Beth maent yn nodi’n heriau allweddol?
* Pa gyfleoedd sydd gan staff i rannu strategaethau effeithiol ac enghreifftiau o arfer dda yn ymwneud ag ymddygiad?
* Beth mae disgyblion yn ei ddweud am sut caiff ymddygiad ei reoli a sut mae’n effeithio ar eu dysgu?

#### Cynllunio ysgol gyfan a bugeiliol

* Sut eir i’r afael ag ymddygiad mewn cynlluniau datblygu ysgol gyfan a bugeiliol?
* Sut mae dysgu proffesiynol ar gyfer staff yn cyd-fynd â blaenoriaethau ymddygiad a nodwyd?
* A oes rolau a chyfrifoldebau clir ar gyfer rheoli ymddygiad ar bob lefel o arweinyddiaeth?

#### Monitro a chydweithio ymhlith arweinwyr

* Faint mae arweinwyr canol yn cael eu cynnwys mewn arsylwi gwersi a theithiau dysgu?
* Sut caiff arsylwadau eu strwythuro er mwyn sicrhau eu bod yn casglu tystiolaeth ddefnyddiol y gellir gweithredu arni?
* Pa ddeialog broffesiynol sy’n dilyn yr arsylwadau hyn a sut mae’n llywio datblygiad?
* Sut caiff arfer dda ei nodi a’i rhannu ar draws adrannau?

#### Adolygu a gwerthuso effaith

* Beth fu effaith strategaethau diweddar ar ymgysylltiad, ymddygiad a deilliannau dysgu disgyblion?
* Sut ydym yn gwerthuso effeithiolrwydd polisïau a strategaethau ymddygiad?
* Sut ydym yn gwybod beth sy’n gweithio’n dda a beth sydd angen ei newid?
* Sut caiff cynlluniau gwella eu diweddaru ar sail tystiolaeth ac effaith?
* Pa systemau sydd ar waith i sicrhau bod cynllunio gwelliant yn broses barhaus ac ymatebol?
* Sut caiff disgyblion eu cynnwys mewn gwaith gwella ysgol parhaus?

## Meithrin perthnasoedd gwaith cadarnhaol a diwylliant o berthyn

|  |  |  |  |
| --- | --- | --- | --- |
| Datblygu | Sefydlu | Gwreiddio | Cipluniau |
| Canolbwyntio ar wella ymddygiad trwy sefydlu paramedrau clir ar gyfer ymddygiad derbyniol ac annerbyniol.  Sefydlu system wobrwyo a chosbi glir.  Sicrhau bod staff a disgyblion yn ymwybodol o ymddygiad sy’n dderbyniol ac nad yw’n dderbyniol. | Atgyfnerthu disgwyliadau ar gyfer ymddygiad yn rheolaidd.  Cadw ffocws ar arferion cyson ar draws yr ysgol.  Sicrhau bod cysylltiad clir â dysgu proffesiynol, meithrin perthnasoedd gwaith a diwylliant o berthyn.  Hybu ethos o ddathlu cyflawniad ar draws yr ysgol. | Mae dulliau o reoli ymddygiad yn glir, yn cael eu deall yn dda ac yn cael eu cymhwyso’n gyson gan bob aelod staff, gan gynnwys uwch arweinwyr.  Mae staff yn adnabod y disgyblion yn dda ac yn nodi unrhyw rwystrau posibl rhag dysgu er mwyn atal ymddygiad gwael a chynnal ymddygiad cadarnhaol. | [**Ysgol Uwchradd Cantonian**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=26)  [**Ysgol Bro Preseli**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=27) |

### Cwestiynau i’w hystyried

#### Eglurder a Chysondeb mewn Disgwyliadau o ran Ymddygiad

* A yw’r disgwyliadau ar gyfer ymddygiad derbyniol ac annerbyniol wedi’u diffinio’n glir a’u cyfleu i’r holl staff a disgyblion?
* Pa mor rheolaidd y caiff y disgwyliadau hyn eu hatgyfnerthu ar draws yr ysgol (er enghraifft, mewn gwasanaethau, amser tiwtor, mewn gwersi)?
* A oes cyd-ddealltwriaeth ymhlith yr holl staff o’r polisi ymddygiad a’u rôl o ran ei gynnal?

#### Gwobrau a Chosbau

* A yw’r system wobrwyo a chosbi wedi’i hamlinellu’n glir, yn hygyrch ac yn cael ei chymhwyso’n gyson?
* Pa mor effeithiol y mae gwobrau’n hybu ac yn dathlu ymddygiad cadarnhaol a chyflawniad?
* A yw’r systemau gwobrwyo presennol yn cymell disgyblion? Beth maent yn ei ddweud amdanynt?
* Sut mae cosbau’n cefnogi dysgu a myfyrio, yn hytrach na chosbi’n unig?

#### Deall ac atal problemau ymddygiad

* A oes gan staff ddealltwriaeth dda o anghenion unigol disgyblion a’u rhwystrau rhag dysgu?
* Sut ydym yn nodi disgyblion sydd mewn perygl o ymddieithrio neu sy’n dangos ymddygiad heriol yn gynnar?
* Pa strategaethau sydd ar waith i atal ymddygiad gwael trwy gefnogaeth gynhwysol a rhagweithiol?
* A yw data ymddygiad a llais y disgybl yn cael eu defnyddio i addasu strategaethau ac ymateb i dueddiadau sy’n dod i’r amlwg?

#### Diwylliant o berthyn a dathlu

* Sut ydym yn sicrhau bod ein hymagwedd tuag at ymddygiad yn cyd-fynd â hybu diwylliant ysgol cadarnhaol a chynhwysol?
* Sut ydym yn dathlu cyflawniadau (academaidd, ymddygiadol, twf personol) ar draws yr ysgol?
* A yw disgyblion yn teimlo eu bod yn cael eu gwerthfawrogi, eu parchu a’u cydnabod am eu cyfraniadau?
* Sut mae amgylchedd ein hysgol yn adlewyrchu ac yn hybu diwylliant o lwyddiant a chynhwysiant?

#### Cysondeb ac arweinyddiaeth ysgol gyfan

* A yw’r holl staff, gan gynnwys uwch arweinwyr ac arweinwyr canol, yn modelu ac atgyfnerthu disgwyliadau o ran ymddygiad?
* Sut ydym yn monitro ac yn cefnogi arfer gyson ar draws adrannau a grwpiau blwyddyn?
* Pa ddulliau adborth sy’n bodoli i wirio sut mae systemau ymddygiad yn gweithio mewn arfer o ddydd i ddydd?
* Beth yw effaith presenoldeb arweinwyr (er enghraifft ar goridorau, mewn dosbarthiadau) ar ymddygiad a pherthnasoedd?

## Ymgysylltu a chyfathrebu’n effeithiol â rhieni

|  |  |  |  |
| --- | --- | --- | --- |
| Datblygu | Sefydlu | Gwreiddio | Cipluniau |
| Canolbwyntio ar sefydlu neu adfer enw da’r ysgol ymhlith rhieni a’r gymuned leol trwy ddarparu gwybodaeth o ansawdd uchel am waith yr ysgol ac am gynnydd eu plant.  Ymgysylltu â theuluoedd disgyblion sydd ag ymddygiad heriol a gosod disgwyliadau ar y cyd.  Hybu gwerthoedd cadarnhaol a chyflawniadau disgyblion yn yr ysgol. | Datblygu’r bartneriaeth â rhieni trwy ddarparu gwybodaeth o ansawdd uchel am waith yr ysgol ac am gynnydd eu plant.  Rhannu strategaethau rheoli ymddygiad ar gyfer rhieni.  Cynorthwyo rhieni i ddeall yr ystod o wasanaethau a sefydliadau lleol sydd ar gael iddyn nhw a’u plant i gefnogi ymddygiad cadarnhaol. | Caiff rhieni eu cynnwys mewn creu ac adolygu ymagweddau tuag at ymddygiad. | [**Ysgol Gyfun y Strade**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=28)  [**Ysgol Gyfun Gymraeg Glantaf**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=29)  [**Ysgol Cwm Brombil**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=30) |

### Cwestiynau i’w hystyried

#### Partneriaethau rhieni a chyfathrebu

* Pa mor dda ydym yn cyfleu ein gweledigaeth, ein gwerthoedd a’n disgwyliadau o ran ymddygiad i rieni a gofalwyr?
* A yw rhieni’n cael gwybod yn rheolaidd am ymddygiad a chynnydd eu plentyn, boed yn gadarnhaol neu’n negyddol?
* Sut ydym yn sicrhau bod cyfathrebu’n ddwyffordd, gan ganiatáu i rieni rannu eu pryderon a’u safbwyntiau?

#### Enw da a hunaniaeth yr ysgol

* Pa gamau ydym yn eu cymryd i gryfhau enw da’r ysgol yn y gymuned leol ac ymhlith teuluoedd?
* Sut ydym yn dathlu ac yn rhannu cyflawniadau disgyblion (academaidd, personol, ymddygiadol) â rhieni a’r gymuned ehangach?
* A yw cylchlythyrau, gwefannau a chyfryngau cymdeithasol yr ysgol yn arddangos gwaith cadarnhaol yr ysgol yn effeithiol?

#### Cydweithio â theuluoedd disgyblion sydd ag ymddygiad heriol

* Sut ydym yn ymgysylltu’n rhagweithiol â theuluoedd disgyblion sydd ag heriau ymddygiadol?
* A yw disgwyliadau yn ymwneud ag ymddygiad yn cael eu trafod a’u cytuno mewn partneriaeth â rhieni?
* Pa gymorth sy’n cael ei gynnig i deuluoedd i atgyfnerthu disgwyliadau cyson rhwng y cartref a’r ysgol?

#### Rhannu cynnydd a mewnwelediadau ynghylch ymddygiad

* Pa mor hygyrch a defnyddiol yw’r wybodaeth rydym yn ei rhoi i rieni am ymddygiad a dysgu eu plentyn?
* A yw’n rhieni’n cael eu cynnwys yn rheolaidd mewn adolygu cynlluniau cymorth personol neu ymyriadau ymddygiad?
* Sut ydym yn dathlu gwelliannau mewn ymddygiad ac yn rhannu llwyddiannau â theuluoedd?

#### Cynorthwyo rhieni ag adnoddau ac arweiniad

* A ydym yn cynnig canllawiau neu hyfforddiant i rieni ar gefnogi ymddygiad cadarnhaol gartref?
* A yw rhieni’n ymwybodol o wasanaethau lleol, gwasanaethau ymgysylltiad ieuenctid a rhaglenni lles sydd ar gael iddyn nhw a’u plant?
* Sut gallwn ni weithio ag asiantaethau allanol i gynnig cymorth gydlynol i deuluoedd?

#### Llais rhieni

* A yw rhieni’n cael eu cynnwys mewn adolygu a llunio polisi a diwylliant ymddygiad yr ysgol?
* Sut ydym yn casglu ac yn gweithredu ar adborth rhieni ynghylch ymddygiad a chyfathrebu?
* A oes fforymau neu ddigwyddiadau lle gall rhieni gysylltu, rhannu profiadau a chyfrannu at wella’r ysgol?

#### Effaith a chamau nesaf

* Sut ydym yn gwerthuso effaith ein strategaethau ymgysylltu â rhieni ar ymddygiad a deilliannau disgyblion?
* Pa agweddau ar ein partneriaeth rhwng y cartref a’r ysgol y mae angen eu cryfhau? Sut gallwn ni wella cysondeb o ran cyfathrebu a chyfranogiad ar draws pob grŵp blwyddyn?

## Cefnogi disgyblion sydd â ymddygiad heriol

|  |  |  |  |
| --- | --- | --- | --- |
| Datblygu | Sefydlu | Gwreiddio | Cipluniau |
| Mae staff yn deall anghenion y disgyblion yn yr ysgol.  Ymchwil i arferion effeithiol ar gyfer cefnogi disgyblion sydd ag ymddygiad heriol.  Nodi strategaethau sy’n gweddu i anghenion y disgyblion ac y gellir eu rheoli’n ariannol yn yr ysgol.  Cynllunio cyfleoedd cydlynol i gefnogi disgyblion. Hyfforddi staff i gefnogi’r disgyblion hyn.  Monitro effaith y strategaeth. | Mae staff wedi’u harfogi i rheoli ymddygiad heriol mewn gwersi.  Mae ymyriadau priodol ar waith ac yn cael eu hadolygu’n rheolaidd er mwyn sicrhau eu bod yn cael yr effaith a ddymunir.  Mae staff dynodedig wedi’u hyfforddi’n dda i fynd i’r afael ag anghenion disgyblion.  Cyflwynwyd darpariaethau pwrpasol i fodloni anghenion dysgwyr. | Mae darpariaethau i gefnogi ymddygiad a lles wedi’u cynllunio a’u rheoli’n dda.  Caiff rhaglenni ymyrraeth effeithiol eu cyflwyno a’u gwerthuso’n rheolaidd.  Mae staff dynodedig wedi’u grymuso i gynnig cymorth o ansawdd uchel i ddisgyblion sydd ag ymddygiad heriol.  Mae darpariaethau pwrpasol wedi’u haddasu a’u mireinio i fodloni anghenion dysgwyr.  Caiff y cwricwlwm ei addasu i gefnogi disgyblion sydd wedi ymddieithrio rhag dysgu. Mae cyfathrebu cryf yn sicrhau bod staff yn ymwybodol o ymyriadau ar gyfer ymddygiad heriol, eu diben a’u deilliannau ac yn eu deall. | [**Ysgol Gyfun y Strade**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=32)  [**Ysgol Uwchradd Gymunedol Gorllewin Caerdydd**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=33)  [**Ysgol Uwchradd Cathays**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=33)  [**Ysgol Bryn Tawe**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=34) |

### Cwestiynau i’w hystyried

#### Deall disgyblion a’u hanghenion

* A oes gan staff ddealltwriaeth glir o’r anghenion unigol a’r heriau y mae disgyblion sy’n dangos ymddygiad heriol yn eu hwynebu?
* Sut mae CDUau, proffiliau un-dudalen disgyblion, cynllunio cymorth personol a gwybodaeth gefndir yn cael eu rhannu â staff i gefnogi dealltwriaeth?
* Pa ddulliau sydd ar waith i sicrhau y caiff disgyblion eu clywed a bod eu barn yn helpu i lunio eu cefnogaeth?

#### Dulliau sydd wedi’u seilio ar dystiolaeth ac sy’n cael eu harwain gan anghenion

* A ydym wedi archwilio arferion sydd wedi’u seilio ar ymchwil a modelau llwyddiannus ar gyfer cefnogi disgyblion sydd ag ymddygiad heriol?
* Sut ydym yn sicrhau bod unrhyw strategaethau rydym yn eu mabwysiadu yn cyd-fynd ag anghenion penodol ein disgyblion a’r adnoddau sydd ar gael i ni?
* A yw ymyriadau a fframweithiau cymorth wedi’u seilio ar dystiolaeth gyfredol ac wedi’u haddasu ar gyfer ein cyd-destun ni?

#### Cynllunio a darpariaeth

* A yw strategaethau cefnogi ymddygiad a lles wedi’u hintegreiddio mewn cynllunio’r cwricwlwm, gofal bugeiliol a gwella’r ysgol?
* Sut ydym yn cynllunio ac yn cydlynu ymyriadau ar draws timau gwahanol (er enghraifft ADY, arweinwyr bugeiliol, athrawon pwnc)?
* A yw darpariaethau pwrpasol, fel amserlenni amgen neu gymorth mewn grwpiau bach, ar gael ac yn addas i’r diben?

#### Hyfforddiant a gallu staff

* A yw’r holl staff wedi’u hyfforddi i reoli a chefnogi ymddygiad heriol yn effeithiol yn yr ystafell ddosbarth?
* A yw staff dynodedig yn gallu manteisio ar hyfforddiant arbenigol ac amser i roi ymyriadau ar waith yn briodol?
* A oes dealltwriaeth ysgol gyfan o ymagweddau tuag at ymddygiad sy’n ystyriol o drawma neu sy’n gysylltiedig â pherthnasoedd?

#### Monitro ac effaith

* Sut ydym yn monitro ac yn adolygu effaith ymyriadau a darpariaethau ar gyfer disgyblion sydd ag ymddygiad heriol?
* A oes adolygiadau rheolaidd sy’n cynnwys staff, disgyblion a theuluoedd i werthuso beth sy’n gweithio a beth mae angen ei addasu?
* Sut ydym yn mesur llwyddiant y tu hwnt i ddigwyddiadau ymddygiad yn unig – er enghraifft ymgysylltiad, lles a chynnydd academaidd?

#### Dylunio ac adolygu ymyriadau

* A yw ymyriadau a phecynnau cymorth wedi’u strwythuro’n glir, yn bwrpasol ac yn amserol?
* Sut caiff ymyriadau eu haddasu pan nad yw dulliau cychwynnol yn cael yr effaith a ddymunir?
* Pa mor aml ydym yn adolygu addasrwydd darpariaethau pwrpasol ar gyfer dysgwyr unigol?

#### Cwricwlwm ac ymgysylltiad

* Sut caiff y cwricwlwm ei addasu neu ei wasanaethu i gefnogi disgyblion sydd mewn perygl o ymddieithrio oherwydd anghenion ymddygiadol?
* A oes llwybrau dysgu amgen neu ddulliau hyblyg ar gyfer disgyblion sy’n cael trafferth mewn amgylcheddau ystafell ddosbarth traddodiadol?
* Pa rôl y mae darpariaeth alwedigaethau neu amgen yn ei chwarae mewn ail-ymgysylltu â’r dysgwyr hyn?

#### Cyfathrebu a chydweithio

* Pa mor wybodus yw’r holl staff perthnasol am yr ymyriadau sydd ar waith ar gyfer disgyblion unigol?
* A oes proses glir ar gyfer rhannu diweddariadau a deilliannau sy’n gysylltiedig ag ymyriadau ymddygiad?
* Sut ydym yn sicrhau parhad o ran cefnogaeth ar draws gwersi, adrannau a chyfnodau allweddol?

#### Arweinyddiaeth ac adolygu strategol

* Sut mae uwch arweinwyr yn goruchwylio ansawdd a chysondeb y ddarpariaeth i ddisgyblion sydd ag ymddygiad heriol?
* A oes cynllun strategol ar gyfer gwella cefnogi ymddygiad sy’n cael ei adolygu a’i adnoddu’n rheolaidd?
* Sut ydym yn cynnwys yr holl randdeiliaid (staff, disgyblion, rhieni, asiantaethau allanol) wrth lunio ein strategaeth cefnogi ymddygiad?

## Dysgu proffesiynol a strategaethau i gefnogi staff a disgyblion

|  |  |  |  |
| --- | --- | --- | --- |
| Datblygu | Sefydlu | Gwreiddio | Cipluniau |
| Darparu dysgu proffesiynol sy’n cynorthwyo’r holl staff i ddatblygu eu strategaethau rheoli ymddygiad.  Datblygu senarios clir, wedi’u sgriptio i’w holl staff eu defnyddio’n gyson. | Cynnwys cyfleoedd dysgu proffesiynol rheolaidd ar agweddau ar reoli ymddygiad i’r holl staff.  Mae ethos cadarnhaol sy’n galluogi staff i drafod heriau yn ymwneud ag ymddygiad er mwyn chwilio am atebion yn hytrach nag amlygu methiant unigolyn.  Mae staff yn rhannu arfer effeithiol ac yn cydweithio â’i gilydd i ddatblygu eu dulliau o reoli ymddygiad. | Mae’r holl staff yn cael dysgu proffesiynol rheolaidd a phwrpasol fel eu bod yn datblygu dealltwriaeth well o ymddygiad pob disgybl, yn enwedig disgyblion uwchradd iau a dysgwyr bregus, a sut i ymateb i’w hanghenion unigol.  Caiff staff eu hannog i rannu arfer, gan gynnwys trwy arsylwi cymheiriaid.  Mae staff yn gwerthuso eu harfer eu hunain yn rheolaidd ac yn addasu eu dulliau addysgu i fodloni anghenion pob disgybl. | [**Ysgol Bryn Alun**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=35)  [**Ysgol Penyrheol**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=36)  [**Ysgol Bro Preseli**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=36)  [**Ymagwedd rheoli achosion**](https://www.estyn.llyw.cymru/app/uploads/2025/05/Meithrin-parch-ar-y-ddwy-ochr-hyrwyddo-ymddygiadau-cadarnhaol-mewn-ysgolion-uwchradd.pdf#page=37) |

### Cwestiynau i’w hystyried

#### Dylunio a chyflwyno dysgu proffesiynol

* A yw’r holl staff yn cael dysgu proffesiynol rheolaidd o ansawdd uchel sy’n canolbwyntio ar reoli ymddygiad?
* A yw dysgu proffesiynol yn cyd-fynd â blaenoriaeth ymddygiad cyfredol ein hysgol ac anghenion disgyblion?
* Sut caiff sesiynau hyfforddiant eu haddasu ar gyfer rolau gwahanol (er enghraifft athrawon dosbarth, staff cymorth, arweinwyr canol)?
* A yw sesiynau’n ymarferol, wedi’u llywio gan dystiolaeth ac wedi’u seilio ar senarios go iawn yn yr ystafell ddosbarth?

#### Cysondeb trwy strategaethau cytûn

* A ydym yn darparu strategaethau a fframweithiau clir y gall yr holl staff eu defnyddio i ymateb i ymddygiad yn gyson?
* A yw senarios wedi’u sgriptio neu iaith gytûn yn cael eu defnyddio ar draws yr ysgol i gefnogi ymatebion rhagweladwy a phwyllog i ymddygiad?
* Sut ydym yn sicrhau bod staff newydd neu dros dro yn deall ac yn cymhwyso ein hymagweddau tuag at ymddygiad?

#### Diwylliant o ddeialog broffesiynol

* A oes diwylliant diogel a chefnogol lle gall staff drafod heriau ymddygiad mewn modd agored heb ofni cael bai?
* Sut caiff staff eu hannog i geisio cymorth, rhannu pryderon a gweithio ar y cyd i ddatrys problemau?
* Pa gyfleoedd sydd ar gael i staff fyfyrio gyda’i gilydd ar yr hyn sy’n gweithio a’r hyn sydd angen ei addasu?

#### Rhannu arfer effeithiol a chymorth gan gymheiriaid

* Sut ydym yn annog staff i rannu strategaethau rheoli ymddygiad effeithiol gyda’i gilydd?
* A yw arsylwadau gan gymheiriaid neu addysgu mewn tîm yn cael eu defnyddio i gefnogi twf proffesiynol a chysondeb?
* A yw adrannau a thimau bugeiliol yn trafod ac yn mireinio eu dulliau o reoli ymddygiad yn rheolaidd?

#### Myfyrio ac addasu

* A yw staff yn cael eu hannog yn rheolaidd i fyfyrio ar eu harfer eu hunain ac addasu eu dulliau o reoli ymddygiad?
* Sut caiff trywydd dysgu proffesiynol ei ddilyn i wirio ei effaith a’i ymwreiddio mewn arfer dyddiol?

#### Cynllunio strategol a gwerthuso

* A oes cynllun strategol clir ar gyfer dysgu proffesiynol sy’n canolbwyntio ar ymddygiad ar draws y flwyddyn academaidd?
* Sut ydym yn mesur effaith hyfforddiant staff ar ymddygiad yn yr ystafell ddosbarth, cysondeb a deilliannau disgyblion?
* A yw blaenoriaethau dysgu proffesiynol sy’n gysylltiedig ag ymddygiad yn cael eu llywio gan ddata disgyblion, adborth staff a thystiolaeth arsylwi?